นายกรัฐมนตรี เปิดงาน รวมใจประสาน สู่ประธานอาเซียน ผนึกกำลังทุกภาคส่วนขับเคลื่อนอาเซียนก้าวไกลและยั่งยืน
นายกรัฐมนตรี เปิดงาน รวมใจประสาน สู่ประธานอาเซียน ผนึกกำลังทุกภาคส่วนขับเคลื่อนอาเซียนก้าวไกลและยั่งยืน

พลเอก ประยุทธ์ จันทร์โอชา นายกรัฐมนตรี เป็นประธานเปิดงานรวมใจประสาน สู่ประธานอาเซียน ในโอกาสที่ประเทศไทยดำรงตำแแหน่งประธานอาเซียน ในปี 2562 ภายใต้แนวคิดหลัก " ร่วมมือ ร่วมใจ ก้าวไกล ยั่งยืน " ที่ตึกสันติไมตรี ทำเนียบรัฐบาล ซึ่งมีผู้แทนเอกอัครราชทูตอาเซียนประจำประเทศไทย เยาวชน ดารา นักแสดง นักกีฬาวอลเลย์บอลและทีมหมูป่าอะคาเดมี เข้าร่วม เพื่อเป็นสัญลักษณ์ สื่อถึงความหวัง ความร่วมมือร่วมใจและการสร้างแรงบันดาลใจของโลก 
นายกรัฐมนตรี กล่าวแสดงความยินดีที่ไทยได้เป็นประธานอาเซียนในปี 2562 ซึ่งจะเริ่มปฏิบัติหน้าที่อย่างเป็นทางการในวันที่ 1 มกราคม 2562 ดังนั้นเพื่ออาเซียนที่ก้าวไกล คนไทยและชาติสมาชิกอาเซียนจะต้องประสานความร่วมมือเป็นทีม แสดงพลังเสริมสร้างความสัมพันธ์อันดีและสร้างความเชื่อมโยงอย่างไร้รอยต่อกับมิตรประเทศภายนอกภูมิภาค บนพื้นฐานของเอกภาพอาเซียน 
พร้อมกันนี้อาเซียนต้องก้าวสู่อนาคตให้ทันโลกที่เต็มไปด้วยการแข่งขันและความท้าทาย จึงต้องเตรียมความพร้อมให้ชาวไทยและชาวอาเซียนเข้าสู่ยุค 4.0 อย่างมีประสิทธิภาพ ได้รับประโยชน์จากความก้าวหน้าด้านเทคโนโลยีและก้าวสู่ดิจิทัลอาเซียน

นายกรัฐมนตรี หวังว่า อาเซียนจะร่วมกันส่งเสริมการพัฒนาที่ยั่งยืน ซึ่งเป็นวาระของโลก ทั้งนี้ไทยยึดปรัชญาของเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งสมเด็จพระเจ้าอยู่หัวทรงสืบสานพระราชปณิธานมาอย่างต่อเนื่อง เพื่อเป็นแนวทางส่งเสริมการพัฒนาสู่เศรษฐกิจสีเขียว 
อย่างไรก็ตามในปี 2562 จะเป็นอีกปีที่สำคัญมากสำหรับประเทศไทย ที่จะได้แสดงบทบาทสำคัญในการขับเคลื่อนประชาคมอาเซียนและการเปิดบ้านต้อนรับผู้นำ บุคคลต่างประเทศ รวมถึงการเป็นเจ้าภาพจัดการประชุมกว่า 180 การประชุม จึงเชิญชวนชาวไทยทุกคนร่วมแรงร่วมใจกันเป็นเจ้าภาพที่ดี เพื่อให้สามารถจัดการประชุมต่างๆ ให้เป็นไปด้วยความเรียบร้อยและประสบผลสำเร็จ ทั้งนี้ในปี 2562 ไทยจะมีกิจกรรมที่สำคัญ ทั้งงานพระราชพิธีบรมราชาภิเษกและการเลือกตั้ง ดังนั้นทุกคนจะต้องร่วมกันขับเคลื่อนประเทศไปในทิศทางเดียวกัน

จากนั้นนายกรัฐมนตรี ได้มอบโล่เกียรติยศและเงินรางวัล ให้กับผู้ชนะเลิศการออกแบบตราสัญลักษณ์การเป็นประธานอาเซียนของไทย ปี 2562 ซึ่งเป็นพวงมาลัย ที่แสดงถึงการต้อนรับและความร่วมมือ